b'\n_START_ARTICLE_\nMoldavijos politin\xc4\x97 sistema\n_START_PARAGRAPH_\nMoldavijos valdymo forma\xc2\xa0\xe2\x80\x93 parlamentin\xc4\x97 demokratija. Vyriausyb\xc4\x97s vadovas yra ministras pirmininkas. Kaip ir kitose parlamentin\xc4\x97se respublikose prezidentas labiau yra simbolinis \xc5\xa1alies vadovas. Vykdomoji vald\xc5\xbeia yra vyriausyb\xc4\x97. \xc4\xaestatym\xc5\xb3 leid\xc5\xbeiamoji vald\xc5\xbeia yra sutelkta ir parlamente ir vyriausyb\xc4\x97je. Teismin\xc4\x97 sistema yra nepriklausoma nuo vykdomojo ir \xc4\xafstatym\xc5\xb3 leid\xc5\xbeiamojo organo.\n_START_SECTION_\nPolitin\xc4\x97 istorija\n_START_PARAGRAPH_\n2001\xc2\xa0m. rinkimus 50,1% bals\xc5\xb3 laim\xc4\x97jo Vladimiro Voronino vadovaujama Moldavijos komunist\xc5\xb3 partija, d\xc4\x97l nustatyto rinkiminio barjero ma\xc5\xbeesn\xc4\x97ms partijoms (6%), gavo 61 i\xc5\xa1 101 mandat\xc5\xb3 parlamente. V. Voronin\xc4\x85 parlamentas i\xc5\xa1rinko prezidentu. Did\xc5\xbeiausi\xc4\x85 param\xc4\x85 komunistai turi tarp vargingiausiai gyvenan\xc4\x8di\xc5\xb3 \xc5\xa1alies gyventoj\xc5\xb3._NEWLINE_2005\xc2\xa0m. kovo 6 d. rinkimuose Moldavijos komunist\xc5\xb3 partija surinko ma\xc5\xbeiau bals\xc5\xb3 (46,1%), ta\xc4\x8diau gavo 56 mandatus parlamente ir taip u\xc5\xbesitikrino absoliu\xc4\x8di\xc4\x85 daugum\xc4\x85. Antra pagal dyd\xc4\xaf partija yra rinkiminis blokas Demokratin\xc4\x97 Moldavija, vadovaujama Ki\xc5\xa1iniovo mero Serafimo Urecheanu (28,4% bals\xc5\xb3 ir 34 vietos parlamente). Krik\xc5\xa1\xc4\x8dioni\xc5\xb3 demokrat\xc5\xb3 liaudies partija, vadovaujama Iurie Rosca, gavo 9,1% bals\xc5\xb3 ir 11 viet\xc5\xb3._NEWLINE_Paskutiniai parlamento rinkimai vyko 2009\xc2\xa0m. liepos 29 dien\xc4\x85. Juose daugiausiai viet\xc5\xb3 parlamente laim\xc4\x97jo Moldavijos komunist\xc5\xb3 partija (48 i\xc5\xa1 100). Ta\xc4\x8diau ji pirm\xc4\x85 kart\xc4\x85 nuo 1998\xc2\xa0m. nesudar\xc4\x97 valdan\xc4\x8diosios koalicijos. J\xc4\x85 sudar\xc4\x97 kitos 4 politin\xc4\x97s partijos, rinkimuose gavusios 53 vietas._NEWLINE_Dabartiniai Moldavijos tikslai: susitarti d\xc4\x97l Padniestr\xc4\x97s pad\xc4\x97ties, vystyti santykius su Rumunija ir siekti naryst\xc4\x97s Europos S\xc4\x85jungoje.\n_START_SECTION_\n\xc4\xaestatym\xc5\xb3 leid\xc5\xbeiamoji vald\xc5\xbeia\n_START_PARAGRAPH_\n\xc4\xaestatym\xc5\xb3 leid\xc5\xbeiamoji vald\xc5\xbeia yra vien\xc5\xb3 r\xc5\xabm\xc5\xb3 Moldavijos parlamentas (Parlamentul). 101 parlamento narys renkamas visuotiniuose rinkimuose ketveriems metams, remiantis proporcine rinkim\xc5\xb3 sistema.\n_START_SECTION_\nTeismin\xc4\x97 vald\xc5\xbeia\n_START_PARAGRAPH_\nMoldavijoje auk\xc5\xa1\xc4\x8diausi\xc4\x85j\xc4\x85 teismin\xc4\x99 vald\xc5\xbei\xc4\x85 turi auk\xc5\xa1\xc4\x8diausiasis teismas ir konstitucinis teismas.'